Loo alevik kui järgnevate aastate väljakutse

Viimastel aastatel on Loo aleviku arengus toimunud oluline nihe, sest pikalt vaikelu elanud ja tagaplaanil toimetanud piirkond on saanud arenguhoo sisse ning Loo aleviku suhtes on tekkinud huvi nii eluruumikinnisvara arendajatel kui ka ettevõtlusel – mõlemad sektorid näevad linnalähedases piirkonnas suurt potentsiaali.

Üle pikkade aastate on alevikku hakatud juurde ehitama korrusmaju, mis olulisel määral toob juurde uusi inimesi, aga mis toob enesega kaasa ka täiendava vajaduse uute lasteaia- ja koolikohtade järele ning paneb täiendava surve nii ühistranspordile kui ka liikluskoormusele. Sellele omakorda sekundeerib ka ettevõtluse kiire areng, mis suurendab piirkonnas nii raske- kui ka väiketranspordi koormust. Sellest tulenevalt tekib põhjendatud küsimus, kuhu liigub Loo aleviku areng, kus on mõistlik tasakaal arengu soodustamise ja pidurdamise vahel. Kui palju ja millise ettevõtluse arengut peaks alevikus soosima ja kui suures mahus võiks alevik üldse kasvada ka elukondlikult? Igasugune areng toob enesega kaasa muutusi, millega tuleb kohaneda. Iga esmapilgul positiivne areng võib enesega kaasa tuua ka negatiivseid pooli, millega tuleb samuti arvestada.

Juba mõnda aega on vallas menetletud valla uut üldplaneeringut, mis paneb paika üldised arengustsenaariumid. Olen nõus kriitikutega, et Loo aleviku tulevikuvaade ~~on tänaseks vananenud ning~~ vajab põhjalikku läbitöötamist ning uuesti mõtestamist ja see saab olema järgnevate aastate proovikivi. Igaühel meist on oma ideaalne kujutlus Loo alevikust, kuid arutelude käigus tuleb kokku leppida meie ühine suund, millest edaspidi juhinduda. Siinkohal soovin ümber lükata ühe eksiarvamuse, nagu oleks Loo aleviku piirkonnas kavandatud ulatuslikku üldplaneeringuga ette nähtud elamualasid vähendada. Uues üldplaneeringus on korrigeeritud maa sihtotstarbe tähistust ning osa varem elamumaana märgitud maa-alast on tähistatud nüüd väikeelamu ja puhkeotstarbelise maa-alana. Samuti on aleviku lähipiirkonda aastate jooksul tehtud suuremahulisi elamuarenduse detailplaneeringuid, mis ootavad oma aega.

Andrus Umboja  
Loo aleviku elanik